钦定古今图书集成/明伦汇编/官常典/第731卷 > 女奚烈斡出 王谨
## 钦定古今图书集成/明伦汇编/官常典/第731卷 > 女奚烈斡出 王谨

按《金史忠义传》：斡出仕至桢州刺史，被行省牒，徙州
人于金胜堡。已而大兵至，斡出拒战，中流矢，病创，卧
花帽军。张提控言，兵势不可当，宜速降。斡出曰：“吾曹
坐食官禄，可忘国家恩乎？汝不闻赵坊州乎？以金帛
子女与敌人，终亦不免，我辈但当力战而死耳。”至夜，
张提控引数人持兵杖以入，胁斡出使出降，斡出曰：
“听汝所为，吾终不屈也。”遂杀之，执其妻子出降。初，桢
州人迁金胜堡，多不能至，军事判官王谨收遗散之
众，别屯周安堡。周安堡不缮完，楼堞置战守之具，兵
至，谨拒战十馀日内溃，被执，不屈而死。诏斡出、谨各赠官六阶，升职三等。